
Riigihanke „Teenuste kontsessiooni andmine korraldatud jäätmeveoks Narva linnas” 

hankemenetluse korraldamine 

1.
ASJAOLUD JA MENETLUSE KÄIK

Riigihanke „Kontsessioon korraldatud jäätmeveoks Narva linnas“ (viitenumber 147412) alusel on Narva Linnavalitsuse Arhitektuuri ja Linnaplaneerimise Ameti ja Osaühingu Ekovir vahel sõlmitud kolm korraldatud jäätmeveo teenuse osutamise hankelepingut. Lepingute kehtivusaeg ja korraldatud jäätmeveo teenuse osutamine lepingutes sätestatud tingimustel lõpeb 25. juulil 2017. aastal. Vastavalt Rahandusministeeriumi 2016. aastal avalikustatud vaidlustuste statistikale 2015. aasta kõige aktiivsemateks riigihangete vaidlustajateks olid AS Ragn-Sells, AS Eesti Keskkonnateenused ja OÜ Ekovir, kes on ühtlasi korraldatud jäätmeveo teenuse peamisteks pakkujateks.  Seega arvestades riigihanke võimalike vaidlustusprotsesside ajakulu, aega korraldatud jäätmeveoks jäätmeloa saamiseks (ligikaudu 3 kuud) ning vältimaks 25. juuli 2017. aasta saabumisel n-ö korraldatud jäätmeveost vaba perioodi, mis võib kaasa tuua jäätmeveo hinna järsu tõusu ja üldise segaduse, on mõistlik korraldada vastavat hanget teatud ajavaruga.  

Korraldatud jäätmevedu on olmejäätmete kogumine ja vedu määratud piirkonnast määratud jäätmekäitluskohtadesse kohaliku omavalitsuse üksuse valitud ettevõtja poolt. Korraldatud jäätmeveo osutamise õigus antakse teenuste kontsessiooni korraldamisega riigihangete seaduses sätestatud korras.

Riigihangete seaduse § 6 lõike 2 kohaselt (põhimõtteliselt sama ka riigihangete seaduse eelnõu § 131 lg 3 ja Euroopa Parlamendi ja nõukogu direktiivi 2014/23/EL kontsessioonilepingute sõlmimise kohta artikkel 5 punkt b) toimub teenuste kontsessiooni andmine hankelepinguga, mille esemeks on CPV määruse (Euroopa Komisjoni 28.11.2007. a määrus nr 213/2008) VI ja VII lisas nimetatud teenuste tellimine ja mille kohaselt tasu teenuse osutamise eest seisneb kontsessionäärile antud õiguses osutada seda teenust ja saada selle teenuse kasutajatelt tasu teenuse osutamise eest või selles õiguses koos hankija rahalise maksega. Kuna korraldatud jäätmeveo teenuste kontsessiooni andmise hankeleping puudutab avalikku teenust ja kolmandate isikute (eelkõige jäätmevaldajate) õigusi ja kohustusi, on ühtlasi tegemist halduslepinguga HMS § 95 ja HKTS § 3 lõike 4 alusel. Järelikult kohaldatakse teenuste kontsessiooni andmisele ja sõlmitud hankelepingule lisaks riigihangete seaduses ja jäätmeseaduses sätestatule ka haldusmenetluse seaduse ja halduskoostöö seaduse õigusnorme niivõrd, kuivõrd eriseadustega ei ole sätestatud teisiti.  
Narva Linnavalitsuse Arhitektuuri- ja Linnaplaneerimise Amet on ette valmistanud riigihanke „Teenuste kontsessiooni andmine korraldatud jäätmeveoks Narva linnas“ hanke alusdokumendid. Teenuste kontsessiooni esemeks on korraldatud jäätmeveo teenuse osutamise õiguse andmine 36 kuuks alates 26. juulist 2017. 

Hanke alusdokumendid on  kontrollitud ja kooskõlastatud riigihanke konkursikomisjoni esimehe poolt Narva Linnavalitsuse 08.03.2006. a määruse nr 298 „Riigihangete läbiviimise reglement“ §-de 4 ja 5 alusel.

Riigihanke „Kontsessiooni andmine korraldatud jäätmeveoks Narva linnas“ raames osutatavate teenuste eeldatav kogumaksumus ületab riigihanke piirmäära.
2.
ÕIGUSLIKUD ALUSED

2.1. Jäätmeseaduse § 67 lõike 1 esimese lause alusel korraldab kohaliku omavalitsuse üksus korraldatud jäätmeveo teenuse osutaja leidmiseks iseseisvalt või koostöös teiste kohaliku omavalitsuse üksustega teenuste kontsessiooni lähtuvalt riigihangete seaduses sätestatust. 
2.2. Narva Linnavolikogu 26.05.2015. a määruse nr 5 „Narva Linnavalitsuse Arhitektuuri- ja Linnaplaneerimise Ameti põhimäärus“ § 13 punkti 22 kohaselt on Arhitektuuri ja planeerimise osakonna ülesandeks jäätmekäitluse korraldamine.
2.3. Jäätmeseaduse § 13 kohaselt on jäätmekäitlus jäätmete kogumine, vedamine, taaskasutamine ja kõrvaldamine, sealhulgas vahendaja või edasimüüja tegevus. 
2.4. Narva Linnavolikogu 26.05.2015. a määruse nr 5 „Narva Linnavalitsuse Arhitektuuri- ja Linnaplaneerimise Ameti põhimäärus“ § 18 punkti 12 alusel on Narva Linnavalitsuse Arhitektuuri- ja Linnaplaneerimise Ametil õigus temale pandud ülesannete täitmiseks oma pädevuse piires sõlmida lepinguid. 
2.5. Riigihangete seaduse § 17 lõike 2 esimese lause järgi kohaldab riigihangete seaduse § 10 lõikes 1 nimetatud hankija teenuste kontsessiooni andmisel riigihangete seaduse 2. peatükis sätestatud avatud hankemenetluse või väljakuulutamisega läbirääkimistega hankemenetluse korda, kui teenuse kontsessiooni alusel osutatavate teenuste eeldatav kogumaksumus on võrdne riigihanke piirmääraga või ületab seda. 
2.6. Kohaliku omavalitsuse üksus, selle asutus ja kohalike omavalitsuste ühendus on hankija riigihangete seaduse § 10 lõike 1 punkti 2 kohaselt. Riigihangete seaduse § 15 lõike 1 punkti 2 alusel on riigihanke piirmääraks teenuste puhul 40 000 eurot.
2.7. Vastavalt Narva Linnavalitsuse 08.03.2006.a määruse nr 298 „Riigihangete läbiviimise reglement“ §-le 6 algatatakse riigihanke pakkumismenetlus ning määratakse pakkumismenetluse liik ja riigihanke eest vastutav isik Narva Linnavalitsuse korraldusega.  
3.
OTSUS

3.1. Algatada riigihange „Teenuste kontsessiooni andmine korraldatud jäätmeveoks Narva linnas“ vastavalt lisatud hanke alusdokumentides sätestatule. 

3.2. Määrata pakkumismenetluse liigiks avatud hankemenetlus.
3.3. Määrata hankijaks Narva Linnavalitsuse Arhitektuuri- ja Linnaplaneerimise Amet ning riigihanke eest vastutavaks isikuks Arhitektuuri ja planeerimise osakonna keskkonna vanemspetsialist ja tema äraoleku ajal teda igakordselt asendav teenistuja.
4.
RAKENDUSSÄTTED

4.1. Korraldus jõustub seaduses sätestatud korras.
4.2. Käesolev korraldus hankija tegevusena on vaidlustatav riigihangete seaduses sätestatud korras. 

